**HTŠ i „Europa za Gen Z“**

Na poziv voditeljice Odjela za komunikaciju, partnerstva i mreže Europske komisije u Hrvatskoj, gospođe Carmen Gruber, s kojom je profesorica Tomislava Maljković ostvarila kontakt na Festivalu jezika, sudjelovali smo na konferenciji „Europa za Gen Z“. Događaj je organiziralo predstavništvo Europske komisije u Republici Hrvatskoj.

U ponedjeljak, 16. prosinca 2024., u prostoru Kaptol Boutique Cinema u Zagrebu, s početkom u 11:00 sati, okupili su se zainteresirani učenici 4.b, 4.g, 3.d i 3.f razreda, kao i predstavnici Debatnog kluba, u pratnji profesora Lukića te profesorica Nemec Bašković i Maljković.

Cilj konferencije bio je potaknuti mlade na kritičko razmišljanje i aktivno sudjelovanje u društvu, s posebnim naglaskom na obrazovanje, inkluzivnost i inovacije. Program je obuhvatio raznovrsna predavanja, panele, razgovore i druženja o temama koje se tiču obrazovanja te osobnog i profesionalnog razvoja mladih u zemljama Europske unije.

Raspravljalo se o sudjelovanju mladih u EU izborima, sportu, životu u Danskoj i Belgiji, umjetnoj inteligenciji, lažnim vijestima, mentalnom zdravlju te financijskoj pismenosti. Mnogi stručnjaci i mladi sudionici dijelili su svoja iskustva i uvide na ove teme.

Svoje dojmove i kritičke osvrte učenici su zabilježili u okviru aktivnosti Debatnog kluba te projektne nastave hrvatskog jezika pod mentorstvom profesorice Nemec Bašković i profesora Lukića.

Zahvaljujemo na pozivu i veselimo se budućoj suradnji i uključivanju u raznovrsne društvene i obrazovne projekte!









